**Molėtų rajono savivaldybės taryba**

**SPRENDIMAS**

**DĖL Molėtų rajono savivaldybei nuosavybės teise priklausančio ilgalaikio materialiojo turto įkeitimo tvarkos aprašo patvirtinimo**

2021 m. vasario    d. Nr. B1-

Molėtai

**Projektas**

Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 punktu,  Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 24 straipsnio 3 dalimi,

Molėtų rajono savivaldybės taryba nusprendžia:

Patvirtinti Molėtų rajono savivaldybei nuosavybės teise priklausančio ilgalaikio materialiojo turto įkeitimo tvarkos aprašą (pridedama).

Savivaldybės meras

PATVIRTINTA

Molėtų rajono savivaldybės tarybos

 2021 m. vasario d. sprendimu Nr. B1-

**MOLĖTŲ RAJONO SAVIVALDYBEI NUOSAVYBĖS TEISE PRIKLAUSANČIO ILGALAIKIO MATERIALIOJO TURTO ĮKEITIMO** **TVARKOS APRAŠAS**

**I SKYRIUS**

**BENDROSIOS NUOSTATOS**

1.    Molėtų rajono savivaldybei (toliau – Savivaldybė) nuosavybės teise priklausančio ilgalaikio materialiojo turto įkeitimo tvarkos aprašas (toliau – Aprašas) nustato Savivaldybei nuosavybės teise priklausančio ilgalaikio materialiojo turto įkeitimo atvejus, tvarką ir sąlygas.

2.    Apraše vartojamos sąvokos suprantamos taip, kaip jos apibrėžtos arba vartojamos Lietuvos Respublikos valstybės ir savivaldybių turto valdymo, naudojimo ir disponavimo juo įstatyme (toliau – Įstatymas) ir kituose teisės aktuose.

3. Savivaldybei nuosavybės teise priklausantis ilgalaikis materialusis turtas gali būti įkeistas įstatymų nustatytais atvejais Savivaldybės tarybos sprendimu.

4. Nematerialusis, finansinis ir trumpalaikis materialusis Savivaldybės turtas negali būti įkeistas.

5. Savivaldybei nuosavybės teise priklausantis turtas turi būti valdomas, naudojamas ir disponuojama juo vadovaujantis visuomeninės naudos, efektyvumo, racionalumo ir viešosios teisės principais.

**II SKYRIUS**

**SAVIVALDYBĖS ILGALAIKIO MATERIALIOJO TURTO ĮKEITIMO ATVEJAI,**

**TVARKA IR SĄLYGOS**

6. Savivaldybei nuosavybės teise priklausančio turto įkeitimo atvejai:

6.1. kai Savivaldybė skolinasi pinigines lėšas investiciniams projektams ar kitiems projektams finansuoti ir kai įkeičiamu turtu reikia užtikrinti Savivaldybės prievolės įvykdymą;

6.2. kai Savivaldybė suteikia garantiją įkeičiant turtą:

6.2.1. kontroliuojamai uždarajai akcinei bendrovei, vykdančiai Savivaldybės pavestas konkrečias funkcijas, įgyvendinant investicinį projektą bus pagerinamas ir (ar) sukuriamas Savivaldybės arba jos kontroliuojamos uždarosios akcinės bendrovės turtas;

6.2.2. viešajai įstaigai, kurios savininkė yra Savivaldybė, įgyvendinant investicinį projektą bus pagerinamas ir (ar) sukuriamas Savivaldybės turtas arba viešosios įstaigos turtas.

7. Savivaldybė įkeičia turtą, garantuodama už 6.2.1 ir 6.2.2 punktuose išvardintų subjektų prievolių įvykdymą tuo atveju, kai šie subjektai vykdo investicinius projektus, tarp jų pagal Vyriausybės patvirtintas programas Savivaldybės įgyvendinamiems energijos vartojimo efektyvumo didinimo projektams finansuoti pagal Vyriausybės nustatytą tvarką.

8. Savivaldybė, neviršydama Savivaldybės skolinimosi ir garantijų limitų bei turėdama teigiamą Savivaldybės kontrolieriaus išvadą, Savivaldybės tarybos sprendimu gali įkeisti turtą savo ar 6.2.1–6.2.2 punktuose nurodytų subjektų prievolių įvykdymui užtikrinti.

9. 6.2.1–6.2.2 punktuose nurodyti subjektai, teisės aktų nustatyta tvarka valdantys ir (ar) naudojantys Savivaldybės turtą, norėdami jį įkeisti, Savivaldybės administracijai pateikia praėjusių metų ir praėjusio ketvirčio finansines ataskaitas ir prašymą leisti įkeisti valdomą ir (ar) naudojamą Savivaldybės turtą.

10. Prašyme turi būti nurodyta:

10.1. turto rekvizitai (inventorinis numeris, registro numeris, unikalus numeris, adresas, kiti duomenys);

10.2. turto įkeitimo tikslas;

10.3. investicinio projekto aprašymas ir kuri turto valdytojo įstatuose (nuostatuose) nurodyta veikla bus plečiama (vystoma);

10.4. pagrindimas, kad turto valdytojas neturi kitų galimybių vykdyti suplanuotą investicinį projektą, kuriam yra pritarusi Savivaldybės taryba;

10.5. kredito grąžinimo terminas;

10.6. kita turto valdytojo nuožiūra svarbi informacija.

11. Savivaldybės administracija, gavusi Aprašo 10 punkte nurodytus dokumentus, parengia Savivaldybės tarybos sprendimo projektą dėl garantijų teikimo už ilgalaikes paskolas bei turto įkeitimo.

12. Savivaldybės įmonė teise įkeisti ilgalaikį materialųjį turtą naudojasi pagal Lietuvos Respublikos valstybės ir savivaldybės įmonių įstatymą.

13. Tais atvejais, kai parduodamo Savivaldybės būsto ir pagalbinio ūkio paskirties pastatų pirkėjo skolinio įsipareigojimo įvykdymą užtikrina kredito įstaiga, kuri tuo tikslu iki pasirašant pirkimo–pardavimo sutartį pateikia Savivaldybės administracijai mokėjimo garantiją, Savivaldybės administracija Savivaldybės tarybos sprendimu turi teisę pirkėjo skoliniam įsipareigojimui kredito įstaigai užtikrinti kredito įstaigai įkeisti perkamą būstą ir pagalbinio ūkio paskirties pastatus, numatant, kad hipoteka įsigalios, kai bus visiškai atsiskaityta su Savivaldybės administracija už perkamą būstą ir pagalbinio ūkio paskirties pastatus, tai yra sumokėta šio būsto ir pagalbinio ūkio paskirties pastatų kaina, netesybos ir įvykdytos kitos prievolės.

14.  Parduodamas Savivaldybės būstas ir pagalbinio ūkio paskirties pastatai gali būti įkeisti, jeigu pirkėjas yra sumokėjęs šio turto kainos ir kredito įstaigos pateiktoje mokėjimo garantijoje nurodytos sumos skirtumą, jeigu toks yra.

15. Savivaldybės tarybai pritarus sprendimo projektui, Savivaldybės turto valdytojas Lietuvos Respublikos viešųjų pirkimų įstatymo nustatyta tvarka ir būdais pasirenka kredito įstaigą, pasirašo paskolos ir hipotekos (įkeitimo) sutartis.

16. Visos išlaidos, susijusios su turto įkeitimu, finansuojamos iš turto valdytojo lėšų.

17. Subjektas privalo kas tris mėnesius, terminą pradedant skaičiuoti nuo hipotekos lakšto (įkeitimo sutarties) pasirašymo, teikti Savivaldybės administracijai ataskaitą apie prievolės, kurios vykdymui užtikrinti įkeičiamas Savivaldybės turtas, vykdymo eigą.

**SKYRIUS**

**BAIGIAMOSIOS NUOSTATOS**

18. Sprendimų dėl Savivaldybės ilgalaikio materialiojo turto įkeitimo kontrolę ir priežiūrą vykdo Savivaldybės kontrolės ir audito tarnyba.

19. Aprašas gali būti keičiamas arba pripažįstamas netekusiu galios Savivaldybės tarybos sprendimu.

20. Aprašą įgyvendinančių subjektų veiksmai ir sprendimai gali būti skundžiami teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_